Santiago Calatrava
Store norske leksikon,Kunst og estetikk,Arkitektur og landskap,Arkitekter og arkitektur-institusjoner,Internasjonale arkitekter og arkitektkontorer fra 1900 til i dag
Santiago Calatrava er en spansk arkitekt og ingeniør. Han etablerte arkitektkontoret sitt i Zürich i 1981. Med sine brokonstruksjoner (Barcelona, 1987) og perrongoverdekninger (TGV- jernbanestasjonen Lyon-Satôlas i Lyon, 1992) har han vist at han arbeider i samme tradisjon som Félix Candela og Pier Luigi Nervi. Hans konstruksjoner forener konstruktiv logikk med et organisk formspråk som kan gi assosiasjoner til jugendstilen.
Overbygningen over en sentral handlegate i Toronto, Canada (1993), er en særpreget nytolkning av 1800-tallets store gallerier; mellom en rekke med pregløse kontorfasader, har Calatrava reist en filigransaktig struktur av betongkonstruksjoner og glass som danner et rom med letthet og transparens som kan minne om kirkeskipene i de gotiske katedralene.Til OL i Athen i 2004 tegnet han den nye overbygningen over Olympiastadion, der to store, elegante buer bærer tribuneoverdekningen. Les mer i Store norske leksikon jugendstil bro arkitektur i Spania